  Виталий Пронин «Удмуртия заряжает!» форум азьын Удмуртилэн Тӧроез Александр Бречалов пумиськылӥз Ижысь гурт удысъя академиысь студентъёсын. Егитъёс кивалтӥсен ог 2 но ӝыны час ӵоже вераськизы. Ильназ Гиниятуллин Александр Бречаловен ӵош ужаса быдэс нуналзэ ортчытӥз.Александр Бречаловлы трос пӧртэм юанъёс сётэмын вал. Егитъёс сюлмасько сюресъёс пумысен. - Гуртысь сюресъёс - милям валтӥсь сюлэмшугъяськонмы, - пусйиз кивалтӥсь. - Ми нырысь ик лэсьтомы сыӵеоссэ, кытӥ зор-кот дыръя МЧС-лэн машинаез гинэ но ортчыны уг быгаты. Со, нырысь ик, Балезино ёросысь Серьгино гуртэ но Якшур-Бӧдья ёросысь Тылое нуись сюресъёс. Глазов ёросысь вуоно ветеринар куре пудо эмъясьёслы льготаос юнматыны. Песянаез 25 арлэсь уногес ужамын фермаын, ящурен нюръяськемын, тазалыксэ юнматыны коть санаторие келяно вал, шуэ нылаш. Нош законъя ветеринаъёслы нокыӵе льготаос, пе, уг сётӥсько. Александр Владимирович пусйиз, со понна, нырысь ик, висъяно бюджетысь коньдон. Но ныллэсь песянайзэ кивалтӥсь, ачим, пе, санаторие келяло. Чузъяськизы дэмланъёс но, кылсярысь, вузъёс куспын тросгес ужрадъёс ортчытъяны. Вань 5 вузъёсысь студентъёслэн пумиськонъёссы пумысен Александр Бречалов пусйиз: - Туж умой, куке студентъёс асьэос маке дэмлало. Вань проектъёс, кудъёссэ ми туэ ик улонэ пыӵатомы ни, мукет малпанъёсты пумозяз вуттоно на. Ми одно ик азьланяз студентъёсын пумиськыломы на - со туж юрттэ кыӵе ке удысэз азинтыны, программаосты кутыны. Нош огезлэн студентлэн дэмланэз быдэсмиз соку ик. Ижысь медицинской академиысь 3-тӥ курсын дышетскись Ильназ Гиниятуллин Александр Бречаловен ӵош ужаса быдэс нуналзэ ортчытӥз. - Адӟи сое, мае уг возьматозы телевизор но Интернет пыр, - шуэ пияш. - Котькуд ужрадлы кивалтӥсьёс пыр-поч дасясько. Валай, нунал минутэн-минутэн гожъямын Вормысал меда мон табыдӟа ужез? Огнам - ӧй, но Удмуртиысь таӵе командаен - бен. Сергей Захаров Туспуктэм: udmurt.ru  